নোয়াখালী, ১২ জুলাই (শীর্ষ নিউজ ডটকম): ৪ বছর বয়সী ভাগ্নিকে ধর্ষণের অভিযোগে ১০ বছরের মামাকে কারাগারে পাঠানো হয়েছে। আজ মঙ্গলবার দুপুরে পুলিশ আসামি রাকিব হাসানকে আদালতে হাজির করে। আদালত জামিন নামঞ্জুর করে আসামিকে কারাগারে পাঠানোর নির্দেশ দেন। একই সঙ্গে শিশু অপরাধী হিসেবে সার্বিক সুবিধা দিতে কারা কর্তৃপক্ষকে নির্দেশ দেয়া হয়েছে।  এদিকে ধর্ষিত শিশুকে ডাক্তারি পরীক্ষার জন্য নোয়াখালী জেনারেল হাসপাতালে নেয়া হয়েছে। ধর্ষণ ও মারামারির অভিযোগে পুলিশ  রাকিবের বাবা-মাকেও আটক করেছে। বেগমগঞ্জ মডেল থানার ওসি আমিরুল আলম ঘটনার সত্যতা স্বীকার করেছেন।  পুলিশ জানায়, উপজেলার পশ্চিম নাজিরপুর গ্রামের হামিদ সর্দার বাড়ির ইব্রাহিমের পুত্র রাকিবকে চাচাতো বোনের মেয়ে ৪ বছর বয়সী ভাগ্নি সায়নুমা আক্তারকে ধর্ষণের অভিযোগে সোমবার রাতে শিশুটির মা বাদী হয়ে থানায় মামলা করেন। মামলা নং-১১। মামলার পর রাকিবকে গ্রেফতার করা হয় বলে মামলার আই.ও এসআই হাকিম জানান। ধর্ষিত সায়নুমা উপজেলার মীরওয়ারিশপুর গ্রামের নাদু মহুরী বাড়ির সফিকুল ইসলামের মেয়ে।  আসামি রাকিব শীর্ষ নিউজ ডটকমকে জানান,  তার বিরুদ্ধে অভিযোগ সত্য নয়। গাছ কাটতে গিয়ে দা নিয়ে দুষ্টুমি করার সময় তাকে লাঠি দিয়ে বাড়ি দিয়েছি মাত্র। এ নিয়ে বাড়িতে সামান্য মারামারি হয়েছে। এরপর তারা আমার বিরুদ্ধে এ অভিযোগ করেছে।  (শীর্ষ নিউজ ডটকম/ প্রতিনিধি/ এআই/ এসসি/ ১৭.৩৩ঘ)